ডানা মেলে উড়ে যাওয়ার আগে গত শীতে যে পরিযায়ী পাখিটা নিবিড় প্রতিশ্রুতি রেখে গিয়েছিলো, এবার নিশ্চিত আসবে সে। আরও গভীর প্রতিশ্রুতি নিয়ে আসবে। গত শীতে পিকনিকে প্রেমিকাকে ছুঁতে চাওয়া হাত এবার হয়তো সফল হবে। কারো না কারো সঙ্গে হয়তো এই শীতে দেখা হলে বিস্ময়কে দাঁড় করিয়ে রেখে পার্কে বসবে কেউ। কড়া চিনি দেয়া দুধ চা নিয়ম ভেঙ্গে ঢুকে পড়বে গল্পে, হাই তুলবে পথের কুকুর গভীর আলস্যে। বিক্রি হবে শীতের পোশাক, আলো ঝলমল কেকের দোকান সেজে উঠবে বড়দিনে। শীতের প্রেমিকদের সীমাহীন অপেক্ষা। অপেক্ষা আছে বলেই মুহূর্তরা আসে। চারপাশে রেখে যায় অনুভব। অনুভূতিমালা শীতকথা হয়ে আরও একবার ফিরে আসে। আসে বলেই শীতকাল এত সুন্দর।